2.6. โครงการในอนาคต

การลงทุนในปี 2550 ยังคงเน้นที่การลงทุนต่อเนื่องในประเทศสโลวาเกียและอินเดีย
เนื่องจากที่ตั้งของทั้งสองประเทศที่สามารถช่วยเอื้อต่อการขยายตลาดเข้าสู่กลุ่มประเทศในทวีปยุโรปและอินเดียได้เป็นอย่างดี

ภายหลังจากการที่บริษัทฯ ได้ตัดสินใจที่จะขยายธุรกิจเข้าไปในทวีปยุโรปด้วยการซื้อกิจการของ
Ascom Energy Systems เมื่อปี 2546 แล้ว บริษัทฯ
ได้เล็งเห็นว่าประเทศสโลวาเกียจะสามารถเป็นทำเลทางยุทธศาสตร์ที่สำคัญของบริษัทฯ
เพื่อการขยายธุรกิจเข้าไปในตลาดยุโรปได้เป็นอย่างดี ซึ่งการที่มีทำเลที่ตั้งอยู่ในพื้นที่เดียวกันนี้
จะช่วยให้สามารถบริหารด้านโลจิสติคส์ที่มีประสิทธิภาพสูงขึ้นในการให้บริการลูกค้าที่อยู่ในพื้นที่ใกล้เคียงและขณะเดียวกันก็มีต้นทุนที่ต่ำลง
นอกจากนี้ สโลวาเกียยังจัดเป็นประเทศในยุโรปที่มีค่าแรงต่ำกว่าประเทศอื่นในภูมิภาคเดียวกัน
ประกอบกับการเป็นประเทศในกลุ่มสมาชิกสหภาพยุโรป (European Union (EU))
ทำให้การทำธุรกิจระหว่างประเทศในกลุ่ม EU ด้วยกันได้รับการยกเว้นภาษี
ซึ่งการลงทุนในครั้งนี้บริษัทฯ ได้ลงทุนในบริษัทย่อยคือ Delta Electronics (Slovakia)
s.r.o. โดยบริษัทฯ ถือหุ้นทั้งหมด มีมูลค่าลงทุนรวมประมาณ 600 ล้านบาท (15
ล้านเหรียญสหรัฐ) โครงการนี้ตั้งอยู่ที่เมือง Dubnica nad Vahom
ซึ่งตั้งอยู่ทางด้านตะวันตกเฉียงเหนือของประเทศสโลวาเกีย การก่อสร้างโครงการนี้เริ่มตั้งแต่ปี
2549 และคาดว่าจะแล้วเสร็จและเริ่มดำเนินการผลิตได้ประมาณปลายไตรมาสแรกของปี 2550
โดยผลิตภัณฑ์ที่จะทำการผลิตได้แก่ผลิตภัณฑ์ปัจจุบันที่บริษัทฯ ผลิตอยู่ได้แก่ ผลิตภัณฑ์ประเภท
Rectifier และ Inverter สำหรับลูกค้าที่อยู่ในประเภท OEM และ Custom Design
(ลูกค้าที่ต้องการการออกแบบโดยเฉพาะ)
รวมทั้งผลิตภัณฑ์เพาเวอร์ซิสเต็มที่อยู่ในอุตสาหกรรมเทคโนโลยีและสารสนเทศ (IT)
อุตสาหกรรมการแพทย์ โทรคมนาคม อุตสาหกรรมด้านพลังงานแสงอาทิตย์
รวมทั้งการเตรียมรองรับการผลิตผลิตภัณฑ์ใหม่ๆในอนาคต ได้แก่
ชิ้นส่วนอิเล็กทรอนิกส์สำหรับการผลิตรถยนต์

[] []

นอกจากสโลวาเกียแล้ว อินเดียยังเป็นอีกประเทศหนึ่งที่บริษัทฯ ได้วางแผนให้มีการลงทุนเพิ่ม
ทั้งนี้เนื่องจากปัจจัยที่สำคัญหลายๆด้าน ได้แก่ ประเทศอินเดียเป็นประเทศที่ใหญ่ที่มีประชากรถึง 1.1
พันล้านคนซึ่งจัดเป็นอันดับสองของโลกรองจากจีน นอกจากนี้
ยังเป็นประเทศที่มีอัตราการเจริญทางเศรษฐกิจสูง ประมาณร้อยละ 7 ในปี 2549
รวมทั้งการมีแนวโน้มของการเติบโตในอุตสาหกรรมด้านเทคโนโลยีสารสนเทศ (IT)
และโทรคมนาคมที่สูงมากโดยรัฐบาลอินเดียได้ตั้งเป้าเพื่อพัฒนาประเทศให้เป็นศูนย์กลางการผลิตอุปกรณ์และชิ้นส่วนคอมพิวเตอร์ของโลกด้วย
ดังนั้น บริษัทฯ จึงได้มีแผนลงทุนเพิ่มในบริษัท เดลต้า เอนเนอร์ยี่ ซิสเต็ม อินเดีย (DES India)
ซึ่งเป็นบริษัทย่อยที่บริษัทฯเป็นผู้ถือหุ้นทั้งหมด โดยบริษัทฯอยู่ระหว่างการเจรจาเพื่อซื้อที่ดินในรัฐ
Uttranchal ที่ตั้งอยู่ทางภาคเหนือของประเทศอินเดียเพื่อขยายโรงงาน
โดยพื้นที่ดังกล่าวอยู่ในเขตส่งเสริมการลงทุนที่ได้รับสิทธิประโยชน์ทางภาษีจากรัฐบาลอินเดีย

โรงงานแห่งใหม่นี้
จะก่อตั้งขึ้นเพื่อรองรับการขยายตัวของความต้องการผลิตภัณฑ์ที่บริษัทได้ผลิตอยู่ในปัจจุบัน ได้แก่
เพาเวอร์ซิสเต็มเพื่ออุตสาหกรรมโทรคมนาคม UPS (Uninterrupted Power Supply)
และอุปกรณ์ชิ้นส่วนอิเล็กทรอนิกส์อื่นๆ
โดยมีวัตถุประสงค์หลักเพื่อรองรับความต้องการของตลาดภายในประเทศอินเดียเองรวมทั้งประเทศข้างเคียง
ได้แก่ เนปาล บังคลาเทศและศรีลังกา
และเพื่อให้มีช่องทางการจำหน่ายที่เพียงพอและเพิ่มประสิทธิภาพในการให้บริการแก่ลูกค้าในท้องที่ดังกล่าว
DES India จึงได้ขยายสาขาไปในเมืองที่สำคัญๆ ต่าง คือ นิวเดลี (Delhi) มุมไบ (Mumbai)
กัลกัตตา (Kolkata) บังกาลอร์ (Bangalore) และไฮเดอร์แบด (Hyderbad) นอกจากนี้
ยังได้ขยายสาขาอีก 3 แห่งในแต่ละประเทศที่อยู่ข้างเคียง คือ เนปาล บังคลาเทศและศรีลังกา
และด้วยกลยุทธทางการตลาดที่แข็งแกร่งนี้ ทำให้ DES India
มีส่วนแบ่งตลาดของผลิตภัณฑ์เพาเวอร์ซิสเต็มสำหรับอุตสาหกรรมโทรคมนาคมถึงร้อยละ 65
ในตลาดโทรคมนาคมของภาคเอกชนและร้อยละ 15 ของตลาดโทรคมนาคมในภาครัฐ
ลูกค้าที่เป็นผู้ให้บริการเครือข่ายโทรศัพท์ที่สำคัญในอินเดีย ได้แก่ Bharti, Idea, Reliance,
Hutch และอื่นๆ ส่วนลูกค้าที่สำคัญในกลุ่ม OEM ได้แก่ Siemens, Nokia, Motorola, ZTE
เป็นต้น

นโยบายการลงทุน

บริษัทฯ
มีนโยบายการลงทุนในธุรกิจที่เกี่ยวกับชิ้นส่วนอิเล็กทรอนิกส์และธุรกิจที่เกี่ยวข้องหรือเป็นธุรกิจที่สนับสนุนการดำเนินธุรกิจที่เกี่ยวกับอิเล็กทรอนิกส์เช่น
การวิจัยและพัฒนาผลิตภัณฑ์ทั้งในด้านการออกแบบผลิตภัณฑ์และการคิดค้นผลิตภัณฑ์ใหม่
รวมทั้งธุรกิจอื่นๆ ที่จะช่วยสนับสนุนธุรกิจหลักให้เติบโตและสามารถแข่งขันในตลาดโลกได้
ทั้งนี้การขยายธุรกิจจะยังคงเน้นไปในธุรกิจที่บริษัทฯและบริษัทในกลุ่มมีความถนัดหรือเป็นธุรกิจที่เกี่ยวข้องกับผลิตภัณฑ์ที่ช่วยลดการใช้พลังงานและอนุรักษ์สิ่งแวดล้อม

ทั้งนี้การลงทุนในบริษัทย่อยนั้น บริษัทฯ
ได้ส่งกรรมการและ/หรือผู้บริหารไปควบคุมในด้านนโยบายและทิศทางการดำเนินธุรกิจ
รวมทั้งให้มีการรายงานผลประกอบการและติดตามผลการดำเนินงานอย่างใกล้ชิดและต่อเนื่อง